Foreningen Bæredygtigt Landbrug vil til bunds i mistanken om, at det er Fødevarestyrelsen, der spreder smitte på minkfarme, og har derfor tirsdag formiddag politianmeldt styrelsen. - Vi kan nu konstatere op til flere tilfælde, hvor minkfarmene er smittet med covid-19 meget kort tid efter, at Fødevarestyrelsen har været ude for at kontrollere besætningen, siger Bæredygtigt Landbrugs formand, Flemming Fuglede Jørgensen. Det afviser Fødevarestyrelsens beredskabschef Nikolas Kühn Hove og siger i en kommentar til TV2 Nord: - Vi er vant til at håndtere smittespredning. Vi går rene ind og rene ud fra en farm. Det er en del af vores DNA, siger han. Flemming Fuglede Jørgensen er uforstående overfor styrelsens håndtering. - De eneste, der efterhånden kommer ind er styrelsens folk, fordi de tiltvinger sig adgang. Det er under al kritik, at kontrollanterne ikke fremviser negative corona-tests, når de ankommer. Jeg  mener ikke, at Fødevarestyrelsen har håndteret sagerne om coronasmitte på minkfarme ordentligt, siger han. Artiklen fortsætter under videoen... Det har ført til politianmeldelsen. Beredskabschefen ønsker hverken at kommentere påstanden om manglende fremvisning af covid-19-tests eller politianmeldelsen. Det er en politik, Fødevarestyrelsen har vedrørende sager af den art. Fødevarestyrelsens beredskabschef Nikolas Kühn Hove siger til TV2 Nord, at medarbejdere tager alle tænkelige forholdsregler for at undgå smittespredning. - I forbindelse med covid-19 bruger vi et meget højt smittebeskyttelsesniveau, siger han. Mistanke om, at måger spreder smitte Et andet spor har været at måger kan bringe smitten med sig. - Det har vi løbende vurderet, og ja det er rigtigt, at der var smitte på foden af en måge, siger beredskabschefen. Men hvorfor har I ikke lyttet til minkavlerne, der længe har snakket om måger og covid-19? - Fordi det hører ind under kategorien meget usandsynlig smittespredning, siger Nikolas Kühn Hove. På spørgsmålet om, hvorvidt der så kan være noget om, at måger kan sprede coronasmitte mellem minkfarme, efter at der er fundet coronavirus på en måges fod, svarer Nikolas Kühn Hove: - Før det blev konstateret var det meget usandsynligt. Nu er det usandsynligt, siger han. Der er konstateret coronasmitte på 147 nordjyske minkfarme. I alt er der konstateret coronasmitte på 158 danske minkfarme. Yderligere 20 farme er mistænkt for at være smittede. Det er Nordjyllands Politi der har modtaget anmeldelsen fra Bæredygtigt Landbrug.

Referat:
Foreningen Bæredygtigt Landbrug vil have Fødevarestyrelsens kontrollanter til at fremvise negative corona-test.